B4-1360, 1369, 1374, 1382, 1404 και 1413/95

Ψήφισμα σχετικά με την αποτυχία της Διεθνούς Διάσκεψης για τις νάρκες κατά του προσωπικού και τα όπλα λέιζερ

Το Ευρωπαϊκό Κοινοβούλιο,

Α. υπενθυμίζοντας τα προηγούμενα ψηφίσματά του σχετικά με το θέμα αυτό και ιδιαίτερα αυτά που εγκρίθηκαν στις 29 Ιουνίου 1995, σχετικά με τις νάρκες ξηράς και τα εκτυφλωτικά όπλα λέιζερ ((ΕΕ C 183 της 17.7.1995, σ. 44)) και σχετικά με τις νάρκες κατά προσωπικού: ένα θανατηφόρο εμπόδιο στην ανάπτυξη ((ΕΕ C 183 της 17.7.1995, σ. 47)),

Β. εκφράζοντας τη λύπη του διότι η Διάσκεψη Αναθεώρησης των Ηνωμένων Εθνών της Βιέννης για ορισμένα συμβατικά όπλα απέτυχε να πραγματοποιήσει σημαντική πρόοδο όσον αφορά την παύση της κατασκευής, της εξαγωγής και της χρήσης των ναρκών εδάφους οι οποίες καθημερινά προξενούν τρομερές απώλειες ζωών και ακρωτηριασμούς,

Γ. εκφράζοντας τη λύπη του διότι τα άλλα κράτη μέλη δεν ακολούθησαν το παράδειγμα του Βελγίου όσον αφορά την παύση της κατασκευής, της εξαγωγής ή της χρήσης των ναρκών κατά του προσωπικού και χαιρετίζει, ως πρώτο θετικό βήμα, την ανακοίνωση της γαλλικής κυβέρνησης ότι θα παύσει την εξαγωγή των όπλων αυτών και θα μειώσει τα αποθέματα σε νάρκες κατά προσωπικού,

Δ. λαμβάνοντας υπόψη ότι περίπου 100 εκατομμύρια ναρκών είναι διεσπαρμένες σε ολόκληρο τον κόσμο, ενώ ο αριθμός των θυμάτων τους μεταξύ των αμάχων, και κυρίως των παιδιών, ανέρχεται σε 25.000 ετησίως,

Ε. λαμβάνοντας υπόψη ότι εξακολουθούν να κατασκευάζονται πολλά εκατομμύρια από αυτούς τους μηχανισμούς κάθε χρόνο,

ΣΤ. έχοντας υπόψη ότι για την εξουδετέρωση των ναρκών σε ολόκληρο τον κόσμο απαιτούνται 30 δισεκατομμύρια δολάρια,

Ζ. χαιρετίζοντας τη δήλωση της κυβέρνησης των ΗΠΑ, σύμφωνα με την οποία η χώρα αυτή εγκαταλείπει το πρόγραμμα ανάπτυξης των εκτυφλωτικών όπλων λέιζερ, αλλά εκφράζοντας τη λύπη του για το γεγονός ότι δεν εγκαταλείπει την ανάπτυξη όλων των ειδών αυτών των όπλων,

Η. χαιρετίζοντας τη συμφωνία για ένα πρωτόκολλο στη σύμβαση για ορισμένα συμβατικά όπλα που θα περιορίζει τη χρήση και τη μεταφορά εκτυφλωτικών όπλων λέιζερ, αλλά καταδικάζοντας το γεγονός ότι με το πρωτόκολλο αυτό δεν επιτυγχάνεται η απαγόρευση της παραγωγής εκτυφλωτικών όπλων λέιζερ και διατηρείται η δυνατότητα παραγωγής, χρήσης και μεταφοράς ορισμένων εκτυφλωτικών όπλων λέιζερ, συμπεριλαμβανομένων αυτών που στοχεύουν οπτικά συστήματα,

Θ. φρονώντας ότι η ηθελημένη τύφλωση ως πολεμική μέθοδος είναι αποτρόπαια και αντίκειται στα ειωθότα, στις ανθρωπιστικές αρχές και στις επιταγές της συνείδησης της κοινής γνώμης,

J. επισύροντας την προσοχή στο σχετικό πρόβλημα άλλων μηχανισμών που δεν έχουν εκραγεί, όπως βόμβες και χειροβομβίδες που καταστρέφουν το Λάος και την Καμπότζη,

Το Ευρωπαϊκό Κοινοβούλιο,

1. επιβεβαιώνει την απαίτησή του για την πλήρη απαγόρευση των ναρκών κατά του προσωπικού καθώς και των ανταλλακτικών τους, απαγόρευση που θα καλύπτει την παραγωγή, την αποθήκευση, τη μεταφορά, την πώληση, την εξαγωγή και την χρήση των όπλων αυτών και ζητεί από όλα τα κράτη μέλη να θεσπίσουν πάραυτα την απαγόρευση αυτή στην Ευρωπαϊκή Ένωση ως κοινή δράση στο πλαίσιο της κοινής εξωτερικής πολιτικής και πολιτικής ασφάλειας[semigr ]

2. καλεί τα κράτη μέλη να κυρώσουν το πρωτόκολλο για τα όπλα λέιζερ χωρίς καθυστερήσεις ή επιφυλάξεις[semigr ]

3. χαιρετίζει την απόφαση για τη σύγκληση συμπληρωματικής διάσκεψης στην αρχή του νέου έτους, ζητεί δε από τα κράτη μέλη να εκμεταλλευθούν την ευκαιρία αυτή για να προωθήσουν την πλήρη κατάργηση όλων των ναρκών κατά του προσωπικού και όλων των εκτυφλωτικών όπλων λέιζερ[semigr ]

4. τονίζει ότι τα ουσιαστικά μέτρα του είδους αυτού δεν θα συμβάλουν μόνο στην ανακούφιση της ανθρώπινης δυστυχίας ιδιαίτερα στις πτωχές χώρες που μαστίζονται από τον πόλεμο, όπως είναι το Αφγανιστάν, η Αγκόλα, η Καμπότζη, η Μοζαμβίκη και η Σομαλία, αλλά θα αυξήσουν τόσο την επιρροή της ΕΕ στις διεθνείς διαπραγματεύσεις για τον αφοπλισμό και τον έλεγχο των όπλων, όσο και το κύρος της[semigr ]

5. ζητεί από το Συμβούλιο και την Επιτροπή να θέσουν σε εφαρμογή ένα ειδικό πρόγραμμα εξουδετέρωσης των ναρκών και στήριξης των αμάχων οι οποίοι αποδεκατίστηκαν από τα όπλα αυτά[semigr ]

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τα κοινοβούλια και τις κυβερνήσεις των κρατών μελών, τον Γενικό Γραμματέα των Ηνωμένων Εθνών, τους Συμπροέδρους της Διεθνούς Διάσκεψης της Βιέννης, τις δύο Βουλές των ΗΠΑ, τον Πρόεδρο της Συνέλευσης Ίσης Εκπροσώπησης ΑΚΕ/ΕΕ, τη Διεθνή Επιτροπή του Ερυθρού Σταυρού και τη Διεθνή Εκστρατεία για την Απαγόρευση των Ναρκών Εδάφους.